Groot Duitse rugbyslae ná premier se dreigement | Maroela Media
Jaco Otto – twee drieë. (Foto: Tobias Keil)
Hoeveel ŉ dreigement van die Samoaanse premier daarmee te doen gehad het, kan ŉ mens nie sê nie, maar Samoa het Duitsland se Wêreldbeker-aanspraak Saterdag in Apia, Samoa, ŉ groot knou toegedien.
Hy het die eerste van twee kragmetings met 66-15 gewen, nadat hy rustyd reeds met 35-3 voor was.
Die Samoaanse premier, Tuilaepa Sailele Malielegaoi, het sy land se span vroeër vandeesweek as “futloos” uitgekryt omdat hy tien wedstryde op die ry af verloor het.
Hy het hulle aangesê om soos een man te bedank as hulle teen die “geringes” (Duitsland) sou verloor.
Samoa se regtervleuel, Ed Fidow, het drie drieë gedruk, en ŉ gewese Kings- en Sharks-speler, die buitesenter Paul Perez, het ook ŉ slag agter die doellyn gaan kuier.
Vir Duitsland het sy voorste driedrukker, Jaco Otto, ŉ gewese o.21-speler van die Sharks, twee drieë gedruk. Raynor Parkinson, die Duitsers se voorste puntemaker, wat vir die Universiteit van Johannesburg gespeel het, het ŉ doelskop en ŉ strafdoel behaal.
ŉ Mens moet ŉ mate van meegevoel met die Duitse span hê. Samoa is nie net 12 plekke bo hom op die wêreldranglys nie (17de teenoor 29ste), maar volgens die Duitse Rugbyunie (DRV) se webwerf het die span, met ŉ vlug van drie skofte, 48 uur lank “oor elke moontlike tydsone” gereis om Samoa te bereik.
Die herontmoeting word vir 14 Julie in Heidelberg, Duitsland, beplan.